**ECHIPA FACULTĂŢII DE DREPT DIN TIMIŞOARA**

**A OCUPAT LOCUL 4 ÎN CLASAMENTUL RECLAMANȚILOR ÎN CADRUL RUNDEI ORALE DIN**

**FINALA INTERNAȚIONALĂ A CONCURSULUI TELDERS MOOT COURT COMPETITION**

**(HAGA, 17-20 MAI 2017)**

***COMUNICAT***

În perioada 17-20 mai 2017 s-a desfăşurat la Haga, în Olanda, finala internațională a *Telders Moot Court Competition,* prestigios concurs științific studenţesc organizat de *Grotius Centre for International Legal Studies* și Universitatea din Leiden, Olanda.

La finala internațională au participat 23 de echipe ale facultăților de drept din prestigioase universități din Europa, printre care și echipa Facultății de Drept din cadrul Universității de Vest din Timișoara, câștigătoarea rundei naționale din România.

Echipa Facultăţii de Drept din Timişoara, compusă din Sena Birgean, Maria Jude, Alexandra Motica și Ioana Petruse, studente în anul II, a ocupat locul 4 în clasamentul reclamanților în runda orală. De asemenea, 3 dintre cele 4 membre ale echipei s-au situat în primele 20 de locuri ale clasamentului general al pledanților, din cei circa 100 de participanți în concurs, Alexandra Motica ocupând locul 5 în acest clasament general.

Echipa Facultăţii de Drept din cadrul Universităţii de Vest din Timişoara a fost pregătită de prof. univ. dr. Valentin Constantin, conf. univ. dr. Raluca Bercea, lect. univ. dr. Lucian Bojin și asist. univ. dr. Sorina Doroga.